Verkoop voor koue van winter tande inslaan | Netwerk24
Verkoop voor koue van winter tande inslaan
Deur Linette Retief 16 Maart 2017 06:02
Met die temperatuur wat bo 30°C styg en voornemende kopers wat in warm motors rondry om na skouhuise te kyk, is ’n koel huis wat “somer-gereed” is beslis ’n trekpleister vir verkopers.
“Somer is ’n puik tyd om te verkoop,” sê Gerhard Kotzé, besturende direkteur van die Realnet-eiendomsagentskapgroep.
Tuine en buitelug-gebiede is gewoonlik ook op hul beste hierdie tyd van die jaar.
“Die hitte kan egter ook beteken dat mense nie so gretig is om uit te gaan om huise te kyk nie, of teensinnig is om lank te bly. Juis daarom is dit raadsaam om skouhuise in te klee om dit so aanloklik as moontlik vir voornemende verkopers te maak.”
Teen hierdie agtergrond het Kotzé die volgende wenke wat verkopers sal help om enige huis in ’n oase te omskep wat voornemende kopers langer sal laat talm, rondkyk en hopelik ’n aanbod maak:
Indien jy tyd het, verf jou huis binne en buite in wit of ’n ligte neutrale skakering en laat enige houtwerk poleer of vernis.
Verwyder enigiets wat onmiddellik sê “winter”, byvoorbeeld verwarmers, swaar gordyne of warm dekens of komberse wat oor beddens en banke gegooi is. Indien daar ’n kaggel is, versier dit met somerblomme of -plante.) Oorweeg dit om enige los matte op te rol en weg te bêre sodat jou vars gepoleerde houtvloere of koel teëls tot hul volle reg kan kom.) Wees meedoënloos met die onbelemmering van oppervlakke, en moenie oorboord gaan met seisoenale versierings wat vertrekke kleiner en warmer kan laat voel nie.) As jy ’n ruk lank nie jou plafonwaaiers of lugversorging gebruik het nie, maak die lugopeninge en filters deeglik skoon sodat jy die toestelle kan aanskakel wanneer jy weet voornemende kopers is op pad.) As jy nie lugversorging het nie, maak die vensters en deure aan die koeler kant van die huis oop om die bries te laat inkom, en maak seker dat alle gordyne oop is om soveel lig as moontlik in te laat.) As jy ’n onthaalgebied buite het, maak seker dit lyk skoon en netjies en gereed om te gebruik. ) Les bes, om van jou huis ’n “moet-sien” in advertensies te maak, dring aan op professionele gehalte-foto’s van al die gebiede wat jy ingeklee het. Maak ook seker dat al die besonderhede omtrent die huis wat gepubliseer word, korrek is.